กรุงไทยออกซอฟท์โลนช่วยเอสเอ็มอีดอกเบี้ยต่ำสุด 3.75%
ธนาคารกรุงไทย ออกสินเชื่อเอสเอ็มอี 4 แพคเกจ ดอกเบี้ยต่ำสุด 3.75% วงเงินรวม 1.5 หมื่นล้าน
2 ก.ย. 2559

ธนาคารกรุงไทย ออกสินเชื่อเอสเอ็มอี 4 แพคเกจ ดอกเบี้ยต่ำสุด 3.75% วงเงินรวม 1.5 หมื่นล้าน 
นายอุดมศักดิ์ โรจน์วิบูลย์ชัย รองกรรมการผู้จัดการใหญ่ สายงานธุรกิจขนาดกลาง ธนาคารกรุงไทย เปิดเผยว่า ธนาคารออกสินเชื่อ กรุงไทยใจดีช่วยเอสเอ็มอี 4 แพคเกจ วงเงินรวม 1.5 หมื่นล้านบาท เพื่อเสริมสภาพคล่องและเป็นเงินลงทุนในกิจการประกอบด้วย
แพคเกจที่  1 สำหรับลูกค้าเอสเอ็มอีทั่วไป ที่มียอดขายมากกว่า 100 ล้านบาทต่อปี ที่ดำเนินธุรกิจมาแล้วไม่ต่ำกว่า 3 ปี และมีหลักทรัพย์คำ้ประกัน ให้วงเงินกู้สูงสุดรายละ 55 ล้านบาท คิดอัตราดอกเบี้ยคงที่ 3 ปีแรก เริ่มต้น 3.75%  ต่อปี ระยะเวลาผ่อนชำระ 7 ปี 
แพ็คเกจที่ 2 สำหรับลูกค้าทั่วไป ที่มียอดขายมากกว่า 100 ล้านบาทต่อปี ที่ดำเนินธุรกิจมาแล้วไม่ต่ำกว่า 3 ปี และไม่มีหลักทรัพย์ค้ำประกัน โดย บสย.จะค้ำประกันสินเชื่อเต็มวงเงิน  สามารถกู้ได้สูงสุดรายละ 40 ล้านบาท อัตราดอกเบี้ยคงที่ 2 ปี ต่ำสุด 3.9% ผ่อนชำระ 7 ปี
"หากปฏิบัติตามเงื่อนไขที่ธนาคารกำหนด ธนาคารจะลดอัตราดอกเบี้ยให้อีกปีละ 0.25% โดยแพคเกจที่ 1 จะลดให้ตั้งแต่ปีที่ 5 ส่วนแพคเกจที่ 2 ลดให้ตั้งแต่ปีที่ 4 เป็นต้นไป" นายอุดมศักดิ์ กล่าว
สำหรับแพคเกจที่ 3 สำหรับลูกค้าแฟคตอริ่งที่เน้นสภาพคล่องในธุรกิจการค้าและบริการ สินเชื่อแฟคตอริ่งโดยกู้ได้สูงสุด 90% ของใบแจ้งหนี้ อัตราดอกเบี้ยต่ำสุด 3.9% วงเงินกู้สูงสุด 50 ล้านบาท และสามารถเลือกใช้บริการวงเงินเบิกเกินบัญชี (โอดี) อัตราดอกเบี้ยต่ำสุด 4.5% ต่อปี
ส่วนแพคเกจที่ 4 รองรับผู้ประกอบการ ขนาดเล็กและรายย่อย ที่มียอดขายน้อยกว่า 100 ล้านบาทต่อปี ที่ดำเนินธุรกิจมาแล้วไม่ต่ำกว่า 3 ปี โดยผู้กู้ที่มีหลักทรัพย์ไม่เพียงพอ บสย. จะเข้าไปช่วยค้ำประกันสินเชื่อในส่วนที่ขาดหลักประกัน  วงเงินกู้สูงสุด 20 ล้านบาทต่อราย  คิดอัตราดอกเบี้ยต่ำสุด 3.75%  
นอกจากนี้ ธนาคารยังร่วมโครงการซอฟท์โลนของธนาคารออมสินเพื่อสนับสนุนเอสเอ็มอีซื้อหรือเปลี่ยนเครื่องจักร เพื่อเพิ่มประสิทธิภาพการผลิต ดอกเบี้ย 4% ระยะเวลา 7 ปี ไม่จำกัดวงเงินอีกด้วย ทั้งนี้ ผู้ประกอบการที่สนใจสามารถยื่นขอสินเชื่อได้จนถึงวันที่ 30 ธ.ค. 2559